Diari Oficial de la Generalitat Valenciana


Sumari del DOGV 3494, del 13-05-1999 (1999/3317)

ACORD de 30 de juny de 1998, de la Comissió Territorial d'Urbanisme de València, relatiu a l'homologació modificativa del sector equipament d'Alberic.
------------------------------------------------------------------------------------------------------------------------------------------------------

### Dades del document

Número de DOGV
:   3494

Data del DOGV
:   13-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3317


Data del document
:   30-06-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alberic
    * pla d'urbanisme

ACORD de 30 de juny de 1998, de la Comissió Territorial d'Urbanisme de València, relatiu a l'homologació modificativa del sector equipament d'Alberic. [1999/S3317]
  
Havent-se esmenat les deficiències a què es refereix l'Acord de la Comissió Territorial d'Urbanisme de 30 de juny de 1998, i de conformitat amb allò que s'ha ordenat en la Resolució del sotssecretari d'Urbanisme i Ordenació Territorial de data 1 de febrer de 1999, per la qual es declara definitivament aprovat l'homologació modificativa del sector equipament d'Alberic, es procedeix a la publicació del citat acord:
  
«La Comissió Territorial d'Urbanisme de València, en sessió del dia 30 de juny de 1998, adoptà el següent acord:
  
Vist l'expedient remés per l'Ajuntament d'Alberic referit a l'homologació modificativa del sector equipament, i de conformitat amb els següents:
  
Antecedents de fet
  
Primer
  
El projecte se sotmeté a informació pública mitjançant acord del Ple de l'Ajuntament en sessió de l'1 de desembre de 1997. Després del pertinent període d'informació pública (publicat en el DOGV núm. 3.160, de 13.01.1998 i en el Levante el 18.04.1998), en el qual no es presentaren al·legacions, s'aprovà provisionalment automàticament en data 20 de maig de 1998.
  
Segon
  
El document d'homologació consta de memòria i plans d'informació i d'ordenació.
  
Tercer
  
Alberic té el Pla General d'Ordenació Urbana aprovat definitivament per la Comissió Territorial d'Urbanisme en sessió del 27 de setembre de 1990.
  
S'han realitzat sis modificacions referents a un canvi d'alineacions i d'alçàries en una illa, al canvi en la delimitació d'una zona de Sòl Urbanitzable Programat Industrial, al canvi d'usos al sòl industrial i a dues descatalogacions. També s'han aprovat dos plans parcials, dels sectors industrials I-1 (22.02.1993) i I-2 (05.10.1993).
  
Quart
  
L'objecte de l'expedient és la definició com a element estructural primari d'una dotació escolar ja existent dins del sector de sòl urbanitzable d'equipaments i serveis. Fins ara el dit element no es considerava com un sistema general però sí que es grafiava la seua existència dins del Pla General. Es pretén ampliar la reserva de sòl existent per a la ubicació d'un institut. La superfície total d'aquesta nova dotació serà de 18.252 m2 i s'obtindrà per expropiació.
  
Al mateix temps es pretén homologar el sector on es troba, amb el fi de delimitar correctament la seua superfície i definir la resta d'elements de l'ordenació estructural i xarxa primària.
  
Homologació. Contingut
  
L'homologació ha de considerar-se de tipus modificativa ja que altera els continguts especificats en l'article 17.1.j de la Llei Reguladora de l'Activitat Urbanística en incloure un nou element a la xarxa primària de dotacions.
  
Delimitació. La delimitació es realitza al nord-oest per la ronda oest, pel nord-est pel vial intersectorial VI.1, pel sud-oest pel vial intersectorial VI.2 i al sud-est per la carretera CN-340. Tots aquests són elements de la xarxa primària ja catalogats com a sistema general en el Pla General.
  
Xarxa primària. Es defineixen com a integrants de la xarxa primària del sector els quatre vials anteriors, ja definits com a sistema general en el Pla General, i el nou institut.
  
Directrius d'ordenació. El sector constitueix una única àrea de repartiment, amb un mínim de dues unitats d'execució, una a cada costat de l'institut. S'adjunta la fitxa de planejament i de gestió del sector, i s'indiquen els usos permesos, (terciari, equipament i serveis), l'edificabilitat màxima, (35.426,39 m2) i un aprofitament tipus, 0,29102 m2/m2, igual al definit pel pla.
  
Condicions de connexió per a les actuacions integrades. S'indica que la gestió serà indirecta i que haurà de resoldre's la meitat del viari VI-1 i la ronda oest. Podrà executar-se en qualsevol moment amb independència del sector veí industrial I-1. En els plans es grafien els llocs on es connecten les diferents infraestructures.
  
Cinqué
  
Amb data 7 de maig de 1998 foren sol·licitats informes a la Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports i a la Demarcació de Carreteres del Ministeri de Foment.
  
El 18 de maig de 1998, es remeté el segon d'aquests en sentit desfavorable per falta de documentació. En relació amb aquest informe s'ha rebut comunicació de l'Ajuntament d'Alberic en la qual s'aclareix que el tram de la travessera de l'antiga CN-340 ha sigut cedit pel Ministeri de Foment a l'Ajuntament d'Alberic.
  
En data 19 de juny de 1998, la Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports ha emés informe desfavorable.
  
Sisé
  
La Comissió Informativa de la Comissió Territorial d'Urbanisme de València, en sessió del 24 de juny de 1998, emeté informe relatiu al projecte que tractem, i es compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb allò que s'ha establit en la Llei 6/1994, de 15 de novembre, Reguladora de l'Activitat Urbanística.
  
Segon
  
La documentació està completa, a l'efecte del compliment d'allò que s'ha preceptuat en l'article 27 de la Llei Reguladora de l'Activitat Urbanística i en la Instrucció 1/1996 sobre Homologació de Plans.
  
Tercer
  
En la fixació de les condicions de connexió faltaria per determinar com i qui executarà el vial IV-2. La urbanització del vial VI-1 s'haurà de realitzar en tota la seua amplitud simultàniament, encara que el cost de la meitat d'aquesta corresponga als propietaris del sector veí. S'hauria d'indicar quan s'executaran les diverses infraestructures en relació amb l'elaboració de les diverses unitats d'execució.
  
Quart.
  
Faltaria per indicar com se soluciona i es reparteix la cessió de la zona esportiva de sistema general que té adjudicat aquest sector de conformitat amb allò que s'ha especificat en el Pla General.
  
Cinqué
  
L'informe de la Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports, de data 19 de juny de 1998, indica el següent:
  
Primer. En la documentació del document d'homologació no es relaciona aquest sector amb la xarxa estructural de comunicacions del seu entorn, i s'haurà d'aportar un pla que el definisca i el connecte amb tota la xarxa primària.
  
Segon. Ha de definir-se un únic accés per al sector coherent amb la resta de la xarxa. El que sembla el principal accés proposat s'efectua per una intersecció en T, situada en una revolta, amb el carril d'espera corb, de deficient visibilitat i enfrontada a un camí. Aquest tipus d'intersecció, a més, no és coherent amb l'ordenació aprovada per a la resta del tram, on s'ha construït recentment una rotonda en la carretera de Tous, i està prevista la construcció d'una altra en l'extrem nord de la variant, per la qual cosa l'accés adequat seria amb moviments d'entrada i eixida a dretes des de la carretera, complementat amb moviments d'encreaument en el pas inferior existent (s'hi adjunta una còpia).
  
Tercer. Donada la naturalesa de l'equipament, ha de definir-se també un adequat itinerari de vianants des del nucli urbà.»
  
No obstant això, per tractar-se d'una antiga carretera que ha sigut cedida a l'Ajuntament, i que ara té el caràcter de viari local, les anteriors consideracions tindran el caràcter de recomanacions.
  
Sisé
  
Es considera que l'Ajuntament d'Alberic, a l'hora d'abordar l'homologació del sector, podria haver plantejat la reestructuració de la zona, en funció de l'antiga carretera i la lloma existent junt amb aquesta, i ajustar també els límits de l'actuació a camins existents que, en aquest cas, podrien conformar un adequat límit del sector.
  
Seté
  
La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a emetre dictamen resolutori sobre l'aprovació definitiva de les homologacions i Plans Parcials de municipis menors de 50.000 habitants, de conformitat amb allò que s'ha disposat en la disposició transitòria primera, per remissió a l'article 54.2.b, de la Llei Reguladora de l'Activitat Urbanística, en relació amb l'article 10.a, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Huité
  
Com els inconvenients indicats són d'abast limitat i poden esmenar-se amb una correcció tècnica específica consensuada amb l'Ajuntament, l'aprovació definitiva se supeditarà a la seua eficàcia a la mera formalització documental de la dita correcció. La resolució aprovatòria de la Comissió Territorial d'Urbanisme pot delegar en el seu president la facultat de comprovar que la correcció s'efectua en els termes acordats i, verificat això, ordenar la publicació de l'aprovació definitiva. Tot això de conformitat amb allò que s'ha establit en l'article 41 de la Llei Reguladora de l'Activitat Urbanística.
  
A la vista de tot el que s'ha exposat, la Comissió Territorial d'Urbanisme de València, en sessió del dia 30 de juny de 1998, acorda:
  
Supeditar l'aprovació definitiva de l'homologació modificativa del sector equipament d'Alberic que s'esmenen les deficiències especificades.
  
Una vegada esmenats els dits aspectes per l'Ajuntament d'Alberic aquest donarà compte d'això al president d'aquesta Comissió, el qual queda facultat a l'empara del Decret 137/1990, de 30 de juliol, del Consell de la Generalitat, perquè ordene la publicació de l'acord d'aprovació definitiva en el butlletí oficial sense necessitat de nou acord d'aquesta Comissió a la qual haurà d'informar posteriorment de l'actuat.»
  
L'Ajuntament d'Alberic haurà de notificar el contingut de la present resolució a tots els interessats en l'expedient de referència.
  
A la vista de tot allò que s'ha exposat, es considera aprovat definitivament l'homologació modificativa del sector equipament d'Alberic.
  
Contra la present Resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana en el termini d'un mes, comptador a partir de la data de publicació.
  
Tot això sense perjuí que es puga exercitar qualsevol altre recurs que s'estime oportú.
  
València, 30 de juny de 1998.- El secretari de la Comissió Territorial d'Urbanisme: José Manuel Palau Navarro.